Per Ørum Jørgensen (KD), 2011-02-24:
Det håber jeg ikke at der er nogen der er imod.
Det er jo en værdi, som vi lægger meget vægt på i Danmark.
Så der er mange positive integrationshistorier, og det er egentlig lidt synd, at de gode og positive historier ikke fylder mere i den danske offentlighed, hvor det tit bliver til en meget konfrontatorisk diskussion, når det drejer sig om mennesker med anden etnisk baggrund.
Det er jo klart, at vi har brug for det i fremtiden, og derfor er vi selvfølgelig også fra Kristendemokraterne side villige til at kigge på, hvilke tiltag der kan styrke integrationen og dermed også adgangen til det danske jobmarked for folk med anden etnisk baggrund.
Det er jo sådan set en meget relevant debat, som Enhedslisten rejser her i dag, og jeg synes da egentlig også, det har været interessant at høre de forskellige indlæg fra ordførerne.
Man kan vel ikke sådan lige sige, at man føler sig åndeligt beriget, men trods alt kan man jo i hvert fald se, hvordan fronterne er trukket op.
Som jeg hører det, handler det både for regeringen og Kristendemokraterne om, at vi er nødt til at anerkende de udfordringer, vi står over for, både internationalt og nationalt set, med det mål for øje, at man, som det jo også fremgår af det forslag til vedtagelse, som jeg står med her, vil bevare og videreudvikle et velfærdssamfund, der tager hånd om de svageste.
Det er sådan set det, det handler om, og det fordrer jo en økonomisk ansvarlighed.
Og der vil jeg egentlig gerne anerkende statsministerens indledende tale for også at tage den dagsorden om, at det kræver økonomisk ansvarlighed, også på den lange bane, for at vi kan fastholde et velfærdssamfund, alvorligt.
Når man så hører hr. Orla Hav fra Socialdemokraterne, bliver man måske lidt skuffet.
Der var i går en del mennesker i Danmark, der var dybt forargede over, at Venstres Ungdom gav en gratis omgang for at kapre nye medlemmer.
Når man hører den socialdemokratiske ordførers tale i dag, må man sige, at det egentlig burde påkalde sig den samme forargelse, for det var i sandhed også en gratis omgang, vi fik fra Socialdemokraterne.
Jeg mangler ligesom at høre nogle konkrete bud, og jeg hører også Socialdemokraterne sige, at de mangler at høre nogle konkrete bud.
Men hvor er den økonomiske ansvarlighed hos Socialdemokraterne netop når man har for øje, at det handler om at bevare et velfærdssamfund, der tager hånd om de svageste?
Der synes jeg, at jeg mangler nogle helt konkrete bud fra Socialdemokraterne.
Og jo mere man ser, hvordan de 12 minutter, som var det store slagnummer for nogle få måneder siden, smuldrer, jo større bliver spørgsmålstegnet.
Så derfor vil jeg gerne appellere til Socialdemokraterne og SF om at være mere konkrete om, hvor det er, Danmark skal bevæge sig hen.
Jeg havde egentlig håbet på at få flere svar i denne debat, men må erklære mig skuffet.
Det er korrekt, at vi ikke skal detailregulere vores erhvervsliv her fra Christiansborg.
Det har også været en del af den her diskussion, at det jo ikke er sådan, at vi skal pick the winner, som det er blevet sagt mange gange, men alligevel kan vi jo godt understøtte udviklingen af de erhvervsområder, hvor vi har spidskompetencerne.
Det gælder, som mange har nævnt, den grønne teknologi – og her er der ikke bare tale om energi og klima, men også om miljøteknologi, som jo er et eksportområde, som oplever en stigende vækst; det gælder i forbindelse med at sikre et bæredygtigt landbrug, altså at vi sikrer dansk landbrug gode rammevilkår, gode konkurrencebetingelser, så vi også kan videreudvikle fødevare- og landbrugsområdet; det gælder i forhold til turismen.
Det gælder også i forhold til de små og mellemstore virksomheder, hvor jeg mener at der er et kæmpe potentiale med hensyn til de rammevilkår, vi tilbyder de små og mellemstore virksomheder, så de kan blive til store virksomheder og dermed også generere nye arbejdspladser.
Der er rigtig mange små og mellemstore virksomheder, som også har potentiale til at skabe nogle eksporteventyr, som vil generere arbejdspladser og vækst for Danmark.
Derfor er jeg også glad for, at vi fra Kristendemokraternes side i forbindelse med finanslovforhandlingerne bidrog til, at der kom mere risikovillig kapital ud til de små og mellemstore virksomheder, så de dermed også kan udvikle sig.
Så er der et område, som måske ikke har fyldt så meget i den her debat, og det er det mere værdipolitiske.
Vi har jo ikke mindst fra Liberal Alliance hørt, at hvis bare vi sætter skatten ned, er alle problemer løst.
Men jeg er faldet over en forholdsvis ny undersøgelse fra det, der hedder Oxford Research, som har kigget lidt på, hvad det egentlig er, der får kvalificeret arbejdskraft til at vælge Danmark som arbejdsland.
Og det giver jo sig selv – det synes jeg sådan set er meget logisk – at det ikke kan være vores skattetryk, der gør, at folk fra udlandet med kompetencer, som kan berige vores samfund, vælger lige præcis Danmark.
Nej, det er faktisk i høj grad de bløde værdier, der får udenlandske eksperter til at blive i landet, hvilket jo også illustreres af denne undersøgelse.
Jeg vil gerne lige læse et par linjer op fra en artikel, der blev bragt i Politiken den 7. december, hvor der står: »»Danmark er et af få lande i verden, hvor man kan have en lederstilling og stadig hente ungerne i daginstitution et par gange om ugen.
Det er helt utænkeligt i England, Tyskland og USA«, siger Henrik Mahncke, vicedirektør i Oxford Research, der står bag undersøgelsen blandt 1.500 eksperter.
Ni ud af ti fremhæver det forhold, at danske arbejdspladser respekterer medarbejderes familieliv.
Og stort set alle glæder sig over den personlige sikkerhed og det rene miljø.
»Det er de bløde værdier frem for cool cash, som er afgørende, og som Danmark skal sælges på.
Det er et åbent, hjælpsomt og sikkert sted at bo«, siger Craig Till, sekretariatschef i netværket Expat in Denmark.«
« Så vi kan jo godt snakke om, hvor meget selskabsskatten skal sænkes, eller hvor meget skattetrykket generelt skal sænkes, men der er altså også nogle andre faktorer, der gør, at nogle af de mennesker, som vi har brug for i Danmark, og som med deres arbejdskraft kan bidrage til at udvikle vores samfund, netop vælger Danmark.
Derfor er det også vigtigt, at vi har fokus på et område som livskvalitet.
Det er meget sjældent, at man fra den her talerstol har fokus på noget så fundamentalt som borgernes livskvalitet.
Det hele handler om penge.
Det er altså f.eks. vores miljøpolitik.
Det er det, at vi har et velfærdssamfund, hvor man også tager hensyn til familiepolitikken.
Og i den sammenhæng vil jeg faktisk godt sætte lidt fokus på et forslag, som Familie- og Arbejdslivskommissionen kom med i deres rapport, nemlig forslaget om at etablere en såkaldt flekskonto; altså en konto, hvor man, mens børnene er små, får mulighed for at trække sig lidt tilbage fra arbejdslivet, for så at bidrage lidt mere, når børnene er fløjet fra reden.
Dermed får man mulighed for at få bedre sammenhæng mellem arbejdsliv og familieliv.
Sådan en konto vil faktisk være neutral både økonomisk og i forhold til arbejdsudbuddet, hvis vi ser det på den lange bane, men den vil jo netop understøtte det, som bl.a. den her undersøgelse viser, nemlig at mange fra udlandet netop vælger Danmark, fordi vi også har fokus på, at der skal være sammenhæng mellem familieliv og arbejdsliv.
Når jeg siger, at det er neutralt i forhold til den udfordring, vi har med arbejdsudbuddet, og i forhold til den økonomiske udfordring, så hænger det sammen med, at hvis man etablerer sådan en ordning, f.eks. i 2012, så vil det faktisk give folk et incitament til at arbejde mere for at spare op på sådan en konto.
Det er sådan set helt i modstrid med det, som fru Helle Thorning-Schmidt og hr. Villy Søvndal ønsker, nemlig at folk skal være mere på arbejdsmarkedet og bruge mindre tid på deres familie.
Jeg tror, at det er vigtigt, at vi også er bevidste om den side af hele den her diskussion, altså at der er nogle kvaliteter, som vi kan understøtte i familierne, og som dermed gør det attraktivt for folk at arbejde i Danmark netop på grund af vores velfærdsordninger.
Så er vi jo fra Kristendemokraternes side meget spændt på, hvad regeringen præsenterer i sin 2020-plan.
Vi vil gerne give det tilsagn allerede på nuværende tidspunkt, at skulle der blive brug for vores assistance, vil vi meget gerne bidrage konstruktivt i forhold til at finde løsninger og også tage vores del af ansvaret for at løse de udfordringer, som vi klart anerkender, der er.
Så det tilsagn vil jeg også gerne give til statsministeren i dag: Skulle der blive brug for Kristendemokraternes assistance i den sammenhæng, så er vi selvfølgelig også klar til at tage ansvar i forhold til den udfordring, der er.